《题倚剑牧马图》
清代·周杭

百金买一剑，千金买一马。十年磨剑不得试，驱马归来牧岩下。

忆昔锦衣狐白裘，身挟两龙万里游，尔时意气轻王侯。

吁嗟丈夫有命那可说，紫髯如虬悲白发。雄心难待马生角，袖手应怜剑虚拔。

君不见古来穷达变化犹飘云，南山尚有射虎手，无人知是李将军。

作者简介：字祖望，江南吴江人。诸生。